† In nomine sanctæ et individuæ trinitatis, Karolus gratia Dei rex. Cum petitionibus servorum Dei justis et rationabilibus divini cultus amore favemus, superni muneris donum nobis a Domino impertiri credimus. Proinde notum esse volumus omnium fidelium nostrorum presentium scilicet et futurorum sagacitati, quia monachi monasterii sanctæ Columbæ martyris Christi, in quo ipsius et sancti confessoris corpora humata venerantur, adientes serenitatem culminis nostri innotuerunt eo quod antecessores illorum regio munere ab antiquis temporibus ob necessitatem suam subplendam, cotidie karradas duas lignorum de silva Sancti-Stephani quæ adjacet villæ Nadiliaco, absque ullius personæ contradictione accepissent. Sed propter futuras occasiones evitandas petierunt serenitati nostræ ut quod antiqua consuetudine et regio dono ipsi et antecessores ipsorum actenus adipisci meruerant, per nostræ auctoritatis preceptum deinceps firmius tenere potuissent. Quorum petitionibus, ob divinum amorem, assensum prebuimus, et hos nostræ largitionis apices memoratis monachis et eorum successoribus fieri jussimus. Per quos sanccimus ut de jam dictæ silvæ karradis duabus netionendis monachis in sæpedicto monasterio commorantibus, per futura tempora nullus impedimentum facere presumat. Quatinus pro nobis, conjuge, proleque nostra ac stabilitate totius regni a Deo nobis commissi, eos liberius Domini misericordiam exorare delectet. Et ut hoc nostræ munificentiæ preceptum inviolabilem futuris temporibus atque inconvulsum obtineat firmitatem, manu propria subter eum firmavimus et anuli nostri impressione signari jussimus. Signum (Place du monogramme) KAROLI gloriosissimi regis. † GISLEBERTUS notarius ad vicem Hludovici recognovit et subscripsit. (Place du sceau.) † Data nonas decembris, anno VIII regnante Karolo gloriosissimo rege, indictione X. Actum in Compendio regio regio (sic) palatio, in Dei nomine feliciter, amen.